מי יהיה המנכ"ל החדש של הרבנות הראשית? ועדת האיתור לבחירת המנכ"ל החדש לרבנות יצאה לדרך בתום חצי שנה ללא אדם המכהן בתפקיד, וכשאלחנן גלט, מנכ"ל המשרד לשירותי דת משמש כמנכ"ל בפועל.
במאי 2014 הסתיימה כהונתו של מנכ"ל הרבנות הקודם, עודד וינר, אך לאחר שהצדדים השונים לא הצליחו לגבש רשימת מועמדים מוסכמת לתפקיד, נכנס אלחנן גלט, מנכ"ל המשרד לשירותי דת, כמנכ"ל מחליף לרבנות. לראשונה שני המשרדים הגדולים הקשורים לרבנות - בתי הדין הרבניים והרבנות הראשית - היו ללא מנכ"לים, והעומדים בראשם בפועל היו הצנחות של משרד המשפטים והמשרד לשירותי דת. את בתי הדין הרבניים מנהלת כיום מנכ"לית משרד המשפטים אמי פאוור.
עם זאת, בימים האחרונים הגיעו הצדדים להסכמה ובחודש הקרוב יוגשו לוועדת איתור שמותיהם של מועמדים המתאימים.
המועמדים הבולטים אשר מתוכם כפי הנראה ייבחר מנכ"ל חדש לרבנות הראשית הם דורון דנינו, תומר מוסקוביץ, ירון קטן, יונתן ברנסקי והרב משה בארי.
הרב ד"ר משה בארי, מנכ"ל ארגון רבני צהר הוא אחד הדמויות הבולטות אשר יתמודדו על התפקיד. בוגר ישיבת ההסדר כרם ביבנה, ובעל תואר שני ושלישי במשפטים ומדעי החברה. שימש כמרצה בישיבות, מדרשות וישיבות הסדר, וכן כחוקר במכון ליישומי משפט. ב-2005 הקים את 'גזית' - איגוד בתי הדין לענייני ממונות במכללת נתניה. מאז -2007 מכהן בתפקיד מנכ"ל צהר.
הרב ד"ר דורון דנינו הוא יועץ סגן השר לשירותי דת וחבר הנהלת צהר. בעבר ניסה להתמודד בפריימריז לבית היהודי אך לא הוצב במקום ראלי. דנינו נהנה מתמיכתם של ראשי סניפים רבים בבית היהודי.
עורך הדין תומר מוסקוביץ, מנכ"ל חברת משהב של הפועל המזרחי. שימש בעבר כיועץ המשפטי של משרד העבודה והרווחה וכיהן בתפקיד דומה במשרד התעשייה והמסחר לאחר מכן. בזמן ההתנתקות היה סגנו של יונתן בשיא במנהלת סלע.
שני מועמדים נוספים הם יונתן ברנסקי, אלוף משנה במילואים שהיה מפקד הנח"ל החרדי, ראש מטה הרבנות הצבאית, סגן מפקד אוגדת עזה ומפקד מגמת יבשה בפו"מ, וירון קטן, תושב נווה דניאל שמשמש כיועץ המשפטי במשרד לשירותי דת ובעבר שימש היועץ המשפטי של הרבנות הראשית.
ההרשמה תסתיים בעוד כחודש, וועדת האיתור תקבע מי יהיה מנכ"ל הרבנות הראשית הבא. בוועדת האיתור יושבים מנכ"ל המשרד לשירותי דת או נציג מטעמו, נציג נציב שירות המדינה, נציג ציבור שימונה הרב הראשי, נציג ציבור או עובד מדינה בכיר שאינו עובד במשרד שימונה בידי מנכ"ל המשרד לשירותי דת בהתייעצות עם הרב הראשי, נציג ציבור או עובד מדינה בכיר שימונה בידי נציב שירות המדינה. בוועדת האיתור יכהנו לפחות שתי נשים.